A határozati javaslat elfogadásához egyszerűtöbbség szükséges!

***Előterjesztés***

*2.számú napirendi ponthoz*

**Cikó Község Képviselő-testületének 2016. október 26-án**

**megtartandó ülésére**

**A VÖT Társulási Megállapodásának és a Bonyhádi Gondozási Központ Alapító Okiratának módosítása**

|  |
| --- |
| **Előterjesztő:** Haures Csaba polgármester  **Készítette:** Bakó Józsefné jegyző  **A törvényességi ellenőrzést végezte:** Dr. Tölgyesi Márk aljegyző |

**Tisztelt Képviselő-testület!**

A gyermekek védelméről és gyámügyi igazgatásról szóló 1997. évi XXI. törvény (továbbiakban: Gyvt.) 4. § alapján a járásszékhely település köteles gyermekjóléti központot működtetni, melynek ellátási területe a járás lakosságára terjed ki. A Gyvt. 2017. január 1-jétől hatályos 40/A. § (3) bekezdése rögzíti, hogy a gyermekjóléti központ fenntartója kizárólag a járásszékhely teleülés fenntartásában működhet. A jogszabályok értelmében a család- és gyermekjóléti központ a család és gyermekjóléti szolgáltatásokat is ellátja, ezért a két szakmai egységet egy intézményben keretében kell működtetni. A Gyvt. 94.§ (2a) bek. értelmében a polgármesteri hivatalt működtető települési önkormányzat, a közös önkormányzati hivatal székhelye szerinti települési önkormányzat által közvetlenül igazgatott terület tekintetében köteles gyermekjóléti szolgálatot működtetni. A gyermekjóléti szolgáltatások ellátására a bonyhádi járás tekintetében a következő települések kötelezettek: Bonyhád, Bátaapáti, Kakasd, Nagymányok, Tevel, Zomba. Feladat-ellátási szerződést ezekkel az önkormányzatokkal szükséges megkötnie Bonyhád Város Önkormányzatának, amennyiben a család- és gyermekjóléti központi és a család- és gyermekjóléti szolgálati feladatokat is egy intézményben, a járás teljes közigazgatási területére vonatkozó illetékességgel kívánja ellátni.

A jogszabályoknak megfelelő család-, és gyermekjóléti központnak jogerős működési engedéllyel kell rendelkeznie 2017. 01. 01-től, ez az állami támogatás igénybevételének feltétele.

Jelenleg, a fent hivatkozott feladatot a Völgységi Önkormányzatok Társulása által fenntartott Bonyhádi Gondozási Központ látja el. Ezen belül két különálló és önálló szakmai egységet képez a Család-, és Gyermekjóléti Központ, valamint a Család-, és Gyermekjóléti Szolgálat.

Bonyhád Város Önkormányzata 2017.01.01. napjával létrehozza a Bonyhádi Család- és Gyermekjóléti Központot, amely ellátja a család és gyermekjóléti szolgálati feladatokat is. Ahhoz, hogy a család- és gyermekjóléti szolgálati feladatokat az eddig kialakult gyakorlathoz hasonlóan elláthassa az intézmény, feladat-ellátási szerződés megkötése szükséges a fenntartó Bonyhád Város Önkormányzatával, a fent felsorolt székhelyönkormányzatokkal.

A Bonyhádi Gondozási Központ 2017.01.01. napjától továbbra is a Völgységi Önkormányzatok fenntartásában marad és ellátja – a társulás önkormányzatainak választása szerint – az idősek nappali és bentlakásos ellátása, a házi segítségnyújtás, a jelzőrendszeres házi segítségnyújtás, a szociális étkeztetés, a tanyagondnoki szolgáltatás, a támogató szolgálat feladatait. A képviselő-testületnek, mint a fenntartó társulás tagjának, a módosítások átvezetéshez szükséges jóváhagynia a Gondozási Központ módosító okiratát, a módosításokkal egységes szerkezetű alapító okiratát, a szakmai programját és a társulási tanács társulási megállapodása módosítását.

Kérem a Tisztelt Képviselő-testületet, hogy a határozati javaslatokat támogatni szíveskedjen.

Cikó, 2016. október 21.

Haures Csaba sk.

polgármester

**Határozati javaslatok:**

/2016.(X.26.) képviselő-testületi határozat

a VÖT társulási megállapodás módosításáról

Cikó Község Önkormányzat Képviselő-testülete a Család-és Gyermekjóléti Központ, valamint a Család-és Gyermekjóléti Szolgálat a Bonyhádi Gondozási Központból 2017. január 1. napjával történő kiválása miatt, a Völgységi Önkormányzatok Társulása társulási megállapodása módosítását, az előterjesztés 1. és 2. melléklete szerinti tartalommal elfogadja.

Határidő: azonnal

Felelős: Haures Csaba polgármester

Határozattal értesítendő: VÖT munkaszervezete

/2016.(X.26.) képviselő-testületi határozat

a Bonyhádi Gondozási Központ alapító okiratának módosításáról

Cikó Község Önkormányzat Képviselő-testülete a Bonyhádi Gondozási Központ módosító okiratát és a módosításokkal egységes szerkezetű alapító okiratát az előterjesztés 3. és 4. melléklete szerinti tartalommal elfogadja.

Határidő: azonnal

Felelős: Haures Csaba polgármester

Határozattal értesítendő: VÖT munkaszervezete